題蒼玉軒
作者：王炎
朝代：宋

paragraphs: 羽客家何在，翠微有仙躅。
誰謂絳闕遠，功行要純熟。
小築開壺天，燕坐媚幽獨。
室中閲丹經，簷外養脩竹。
竹清不受塵，人清不受俗。
意甚珍惜之，命名以蒼玉。
此玉可種不可餐，檀欒秀色青於藍。
琅玕碧樹未足貴，直節虛心同歲寒。
風前歷歷戛球磬，雪裏珊珊鳴珮環。
他年化作蒼龍去，紫霄直上追鸞驂。